Document ID: 32013R0034

A BIZOTTSÁG 34/2013/EU RENDELETE
(2013. január 16.)
a 396/2005/EK európai parlamenti és tanácsi rendelet II., III. és IV. mellékletének a bizonyos termékekben, illetve azok felületén található 2-fenil-fenol, ametoktradin, Aureobasidium pullulans DSM 14940 és DSM 14941 törzsei, ciprokonazol, difenokonazol, ditiokarbamátok, folpet, propamokarb, spinozad, spirodiklofen, tebufenpirad és tetrakonazol szermaradék-határértéke tekintetében történő módosításáról
(EGT-vonatkozású szöveg)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a növényi és állati eredetű élelmiszerekben és takarmányokban, illetve azok felületén található megengedett növényvédőszer-maradékok határértékéről, valamint a 91/414/EGK tanácsi irányelv módosításáról szóló, 2005. február 23-i 396/2005/EK európai parlamenti és tanácsi rendeletre (1) és különösen annak 14. cikke (1) bekezdésének a) pontjára,
mivel:
(1)
A 396/2005/EK rendelet II. melléklete szermaradék-határértékeket (a továbbiakban: MRL-ek) határozott meg a 2-fenil-fenol, a dikvát, a ditiokarbamátok és a folpet tekintetében. A 396/2005/EK rendelet III. mellékletének A. része MRL-eket határozott meg az ametoktradin, a bixafen, a ciprokonazol, a difenokonazol, az epoxikonazol, a propamokarb, a spinozad, a spirodiklofen, a tebufenpirad és a tetrakonazol tekintetében. Az Aureobasidium pullulans DSM 14940 és DSM 14941 törzse tekintetében a II. és a III. melléklet sem állapított meg MRL-t, és az anyag a 396/2005/EK rendelet IV. mellékletében sem szerepel, ezért rá az alapértelmezett 0,01 mg/kg érték vonatkozik.
(2)
Egy, az ametoktradin hatóanyagot tartalmazó növényvédő szer póréhagymára való alkalmazásának engedélyezésére irányuló eljárás keretében - a 396/2005/EK rendelet 6. cikke (1) bekezdésének megfelelően - kérelmet nyújtottak be a Bizottsághoz az érvényben lévő MRL-ek módosítása céljából.
(3)
A bixafen esetében olajrepcemagra, lenmagra, szemes mákra és mustármagra vonatkozóan nyújtottak be ilyen kérelmet. A ciprokonazol esetében a szemes mákra vonatkozóan nyújtottak be ilyen kérelmet. A difenokonazol esetében málnára, szederre és a kabakosokra (ehető héjúakra) vonatkozóan nyújtottak be ilyen kérelmet. A dikvát esetében a borágóra vonatkozóan nyújtottak be ilyen kérelmet. A ditiokarbamátok esetében fokhagymára, hagymára, salottahagymára, kabakosokra és spárgára vonatkozóan nyújtottak be ilyen kérelmet. Az epoxikonazol esetében - a kukorica epoxikonazollal való kezeléséből eredően takarmányban kimutatott szermaradék-értékekre tekintettel - az állati eredetű termékekre vonatkozóan nyújtottak be ilyen kérelmet. A folpet esetében a borszőlőre vonatkozóan nyújtottak be ilyen kérelmet. A propamokarb esetében a kelre vonatkozóan nyújtottak be ilyen kérelmet. A spinozad esetében zellerre, édesköményre, málnára és szederre vonatkozóan nyújtottak be ilyen kérelmet. A spirodiklofen esetében a szamócára és a banánra vonatkozóan nyújtottak be ilyen kérelmet. A tebufenpirad esetében az uborkára és a cukkinire vonatkozóan nyújtottak be ilyen kérelmet. A tetrakonazol esetében a repcemagra vonatkozóan nyújtottak be ilyen kérelmet.
(4)
Egy, az Aureobasidium pullulans DSM 14940 és DSM 14941 törzseit mint hatóanyagot tartalmazó növényvédő szer alkalmazásának engedélyezésére irányuló eljárás keretében - a 396/2005/EK rendelet 6. cikke (1) bekezdésének megfelelően - kérelmet nyújtottak be a Bizottsághoz a hatóanyagnak a 396/2005/EK rendelet IV. mellékletébe való felvétele céljából.
(5)
A 396/2005/EK rendelet 6. cikke (2) és (4) bekezdésének megfelelően az ametoktradin esetében a burgonyán, trópusi gyökér- és gumós zöldségeken, hagymán, fokhagymán, salottahagymán, újhagymán, paradicsomféléken, paprikaféléken, padlizsánféléken, okrán, egyéb burgonyaféléken, uborkán, apró uborkán, cukkinin, egyéb ehető héjú kabakosokon, nem ehető héjú kabakosokon, brokkolin, fejeskáposztán, kínai kelen, salátán, endívián, zsázsán, közönséges borbálafűn, borsmustáron/rukkolán, vörös mustáron, továbbá káposztafélék levelein és bimbóin, spenóton, levélmángoldon, kövér porcsinon, zelleren, édesköményen és komlón történő alkalmazására vonatkozóan nyújtottak be kérelmet. A kérelmező állítása szerint az ametoktradinnak az Egyesült Államokban és Kanadában az említett terményekre vonatkozóan engedélyezett alkalmazása a 396/2005/EK rendeletben megállapított MRL-eknél magasabb szermaradék-értékeket eredményez, ezért magasabb MRL-eket kell megállapítani annak érdekében, hogy e termények behozatalát ne gátolják kereskedelmi akadályok.
(6)
A spirodiklofen esetében a papájára, avokádóra és mangóra vonatkozó jelenlegi MRL-ek megemelése iránt nyújtottak be ilyen kérelmet, mert az említett anyagnak az Egyesült Államokban az említett terményekre vonatkozóan engedélyezett alkalmazása a 396/2005/EK rendeletben megállapított MRL-eknél magasabb szermaradék-értékeket eredményez. Annak érdekében, hogy e termények behozatalát ne gátolják kereskedelmi akadályok, magasabb MRL-eket kell megállapítani.
(7)
A 396/2005/EK rendelet 8. cikkének megfelelően az érintett tagállamok kiértékelték a kérelmeket, és az értékelő jelentéseket megküldték a Bizottságnak.
(8)
Az Európai Élelmiszerbiztonsági Hatóság (a továbbiakban: Hatóság) megvizsgálta a kérelmeket és az értékelő jelentéseket, különös tekintettel a fogyasztókat és adott esetben az állatokat érintő kockázatokra, és indokolással ellátott véleményt adott ki a javasolt MRL-ekről (2). E véleményeket továbbította a Bizottságnak és a tagállamoknak, valamint hozzáférhetővé tette a nyilvánosság számára.
(9)
A Hatóság indokolással ellátott véleményében az ametoktradin újhagymára való alkalmazását illetően arra a következtetésre jutott, hogy a benyújtott adatok nem elégségesek új MRL meghatározásához. A paradicsomok és paprikák esetében a benyújtott adatok szerint nem kell módosítani az érvényben lévő MRL-eket. A bixafen olajrepcemagra, lenmagra, szemes mákra és mustármagra való alkalmazását illetően a benyújtott adatok nem elégségesek új MRL meghatározásához. A dikvát esetében a Hatóság megállapította, hogy a szermaradékra vonatkozó adatok nem igazolják kellő mértékben a tervezett alkalmazást, és az érvényben lévő MRL-ek átfogó felülvizsgálata előtt nem lehet új alkalmazási célokat engedélyezni. Az állati eredetű termékekben előforduló epoxikonazolmaradék esetében a benyújtott adatok szerint nem kell módosítani az érvényben lévő MRL-eket. A spirodiklofen szamócára való alkalmazását illetően a benyújtott adatok nem elégségesek új MRL meghatározásához.
(10)
A metiram spárgára, hagymára, salottahagymára és kabakosokra (ehető héjúakra) való alkalmazásából származó ditiokarbamátok esetében az MRL-ek módosítása nem szükséges, mivel a kért szintek azonosak a 396/2005/EK rendelet II. mellékletében meghatározott szintekkel.
(11)
Az Aureobasidium pullulans DSM 14940 és DSM 14941 törzse esetében a Hatóság megállapította, hogy indokolt felvenni őket a 396/2005/EK rendelet IV. mellékletébe.
(12)
A többi kérelmet illetően a Hatóság arra a következtetésre jutott, hogy az adatokra vonatkozó valamennyi követelmény teljesült, és a kérelmezők által kért MRL-módosítások a fogyasztók biztonsága szempontjából - 27 specifikus európai fogyasztói csoport fogyasztói expozíciójának vizsgálata alapján - elfogadhatók. A Hatóság figyelembe vette az anyagok toxikológiai tulajdonságaira vonatkozó legújabb információkat. A megengedhető napi bevitel (ADI) vagy az akut referenciadózis (ARfD) túllépésének kockázata nem jelentkezett sem az említett anyagokat tartalmazó élelmiszerek összességének fogyasztása miatt fellépő, az ezen anyagoknak való élethosszig tartó expozíció esetében, sem az érintett termények és termékek túlzott fogyasztása miatti, rövid távú expozíció esetében.
(13)
A citrusokban előforduló 2-fenil-fenolra vonatkozóan a 304/2010/EK rendelet (3) MRL-eket állapított meg 2012. szeptember 30-ig, amíg további két, citrusféléken végzett szermaradék-vizsgálat és a tárolási stabilitásra vonatkozó érvényes vizsgálat eredményeit be nem nyújtják, és azokat nem értékelik. Az említett vizsgálatokat és adatokat 2012 márciusában nyújtották be Spanyolországnak, a szóban forgó anyagért felelős referens tagállamnak. Spanyolország értékelte az adatokat, és elkészítette az értékelő jelentést, amelyet 2012. július 18-án benyújtott a Bizottsághoz. Az MRL-ek érvényességét indokolt 2014. szeptember 30-ig meghosszabbítani, hogy a Hatóságnak elég ideje legyen a jelentés értékelésére, a Bizottságnak pedig a határozat meghozatalára.
(14)
A Hatóság indokolással ellátott véleményei alapján és a tárgy szempontjából lényeges tényezőket figyelembe véve az MRL-ekkel kapcsolatos megfelelő módosítások eleget tesznek a 396/2005/EK rendelet 14. cikkének (2) bekezdésében megfogalmazott követelményeknek.
(15)
A 396/2005/EK rendeletet ezért ennek megfelelően módosítani kell.
(16)
A jogbiztonság érdekében a 2-fenil-fenolra vonatkozó módosítást 2012. október 1-jétől kell alkalmazni.
(17)
Az e rendeletben előírt intézkedések összhangban vannak az Élelmiszerlánc- és Állategészségügyi Állandó Bizottság véleményével, és sem az Európai Parlament, sem a Tanács nem emelt kifogást ellenük,
ELFOGADTA EZT A RENDELETET:
1. cikk
A 396/2005/EK rendelet II., III. és IV. melléklete e rendelet mellékletének megfelelően módosul.
2. cikk
Ez a rendelet az Európai Unió Hivatalos Lapjában való kihirdetését követő napon lép hatályba.
A melléklet 1. a) pontját 2012. október 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2013. január 16-án.

Labels: 17
20
0
3
6